Ժան դը Բրյունոֆ

**Ժան դը Բրյունոֆ** (, ), ֆրանսիացի գրող և նկարիչ, համաշխարհային ճանաչում ձեռք բերած Բաբար փղի մասին պատկերագրքերի շարքի ստեղծող։ Դը Բրյունոֆի վաղ մահից հետո շարքը շարունակել է նրա որդին՝ Լորանը։

## Կենսագրություն և ստեղծագործություն
Ժան դը Բրյունոֆը ծնվել է 1899 թվականին Փարիզում։ Նա փարիզյան հրատարակիչ Մորիս դը Բրյունոֆի և նրա կնոջ՝ Մարգերիտի չորս երեխաներից ամենակրտսերն էր։ Սովորել է բողոքական դպրոցներում, ներառյալ՝ հեղինակավոր *École alsacienne*-ը։ 1917 թվականին ընդունվել է Սորբոնի համալսարանի բանասիրական ֆակուլտետը, սակայն 1918 թվականին զորակոչվել է ռազմաճակատ։  Պատերազմից հետո նա նկարչություն է սովորել Ռենի գեղարվեստի դպրոցում և Օտոն Ֆրիեզի «Գրանդ Շոմիեր» ակադեմիայում՝ նկարել  դիմանկարներ, լանդշաֆտներ և նատյուրմորտներ։

1924 թվականին Ժանն ամուսնացել է Սեսիլ Սաբուրոյի հետ, որը դաշնակահարուհի էր, երաժշտության դպրոցի շրջանավարտ։ Նրանք ունեցել են երեք որդի՝ Լորան (1925), Մաթյո (1926) և Թիերի (1934)։ 1930 թվականի ամռանը, երբ ընտանիքը հանգստանում էր Շեսիում, Սեսիլը Լորանին և Մաթյոյին պատմել է իր հորինած հեքիաթը, որի գլխավոր հերոսը փոքրիկ որբ փղիկն էր։ Հեքիաթն այնքան է դուր եկել երեխաներին, որ հայրը որոշել է գրի առնել այն  և նկարազարդել։ Հենց Ժանն է փոքրիկ փղին տվել Բաբար անունը․ նա նաև զգալիորեն զարգացրել և լրացրել է սկզբնական սյուժեն։ Առաջին գրքում, որը կոչվում է «Բաբարի պատմությունը» (L'Histoire de Babar), որսորդը սպանում է փղիկի մորը, ինչից հետո նա փախչում է անտառից քաղաք, բնակություն հաստատում մի տարեց կնոջ մոտ և սովորում ապրել մարդկանց նման։ Այնուհետև Բաբարը վերադառնում է անտառ, ամուսնանում է իր զարմիկ Սելեստինի հետ և դառնում փղերի թագավորը։ Երբ 1931 թվականին գիրքը հրատարակում է *Jardin des Modes* հրատարակչությունը, Սեսիլը հրաժարվում է համահեղինակությունից և չի մասնակցում Բաբարի մասին հետագա պատմությունների ստեղծմանը։
Բաբարի մասին առաջին գրքին հաջորդել են ևս վեցը՝ «Բաբար թագավորը» (*Le Roi Babar*, 1933), «Բաբարի այբուբենը» (*ABC de Babar*, 1934) և այլն։ Դրանք մեծ հաջողություն են ունեցել ինչպես գրքերի, այնպես էլ նկարազարդումների մեծ ձևաչափի շնորհիվ, որոնք հաճախ զբաղեցնում էին ամբողջ բացվածքը (որն այն ժամանակ նորություն էր)։ Վառ ջրաներկները՝ զուգորդված գծագրի պարզության և մտածված կոմպոզիցիայի հետ, ստեղծում էին ուրախ, տոնական տրամադրություն։ Ըստ Մորիս Սենդակի՝ Ժան դը Բրյունոֆի ստեղծագործությունները «ընդմիշտ փոխել են պատկերազարդ գրքի դեմքը»։

1930-ական թվականների սկզբին դը Բրյունոֆի մոտ ախտորոշվել է ողնաշարի տուբերկուլյոզ։ 1937 թվականին, երեսունյոթ տարեկան հասակում, նա մահացել է և թաղվել Պեր Լաշեզ գերեզմանատանը։ Բաբարի մասին վերջին երկու գրքերը հրատարակվել են հետմահու։

Ժան դը Բրյունոֆի մահից հետո Բաբարի մասին գրքերի շարքը շարունակել է նրա որդին՝ Լորանը, որը մանուկ հասակում սիրում էր հետևել իր հոր աշխատանքին։ Նրա աշխատանքները հաճախ մակարդակով զիջում են Ժանի աշխատանքներին, սակայն Լորան դը Բրյունոֆին հաջողվել է ոչ միայն երկարացնել հոր ստեղծած կերպարի կյանքը, այլև, առանց ոճի արմատական փոփոխությունների, նրան մոտեցնել հաջորդ սերունդներին։

Բաբարի մասին գրքերը թարգմանվել են տարբեր լեզուներով, բրիտանական հրատարակության նախաբանը գրել է Ալան Ալեքսանդր Միլնը։ Դրանց հիման վրա նկարահանվել են բազմաթիվ մուլտֆիլմեր ու անիմացիոն սերիալներ։ 1940 թվականին Ֆրանսիս Պուլենկը ստեղծել է համանուն կոմպոզիցիա պատմողի և դաշնամուրի համար՝ հիմնված «Բաբարի պատմությունը» գրքի վրա (Histoire de Babar le petit éléphant)։ Բաբարը շարունակում է հայտնի մնալ ինչպես Ֆրանսիայում, այնպես էլ արտերկրում. նրան անվանում են «Աշխարհի ամենամանկական կերպարը»՝ «մանկության համընդհանուր խորհրդանիշ»: Սիլվեն Թեսոնը Բաբարի ֆենոմենի մասին գրել է. «Հայր և որդի Բրյունոֆները հանճարեղ են նրանով, որ երկրային կաթնասունների մեջ ամենածանրից նրանք ստեղծել են նրբության մարմնացում»: Միշել Պաստուրոյի համար կարևորն այն է, որ Բաբարը «... ոչ մի կերպ չի հիշեցնում Ուոլթ Դիսնեյի ֆիլմերի հերոսներին՝ խառնաշփոթ և երբեմն գռեհիկ։ Նա բոլորովին այլ է՝ գեր, մոխրագույն, բարեսիրտ, ազնիվ, սակավախոս»։

Ժան դը Բրյունոֆի ստեղծագործությունների բնօրինակները պահվում են Ֆրանսիայի Ազգային գրադարանում և Նյու Յորքի Մորգանի գրադարանում։ 2011 թվականին, ի պատիվ Բաբարի ութսունամյակի, ազգային գրադարանում և դեկորատիվ արվեստի թանգարանում տեղի ունեցան նրան նվիրված ցուցահանդեսներ։ Շեսիում, որտեղ «ծնվել է» Բաբարը, Ժան դը Բրյունոֆի անունով կոչվել է հրապարակ (Place Jean de Brunhoff)։
Պատկեր:Histoire_de_Babar_-_page_04.jpg
Պատկեր:Brunhoff_–_Histoire_de_Babar,_le_petit_éléphant_(1931)_(page_17_crop)3.jpg
Պատկեր:Histoire_de_Babar_-_page_22.jpg
Պատկեր:Brunhoff_–_Histoire_de_Babar,_le_petit_éléphant_(1931)_(page_40_crop).jpg


## Ծանոթագրություններ

## Գրականություն
* 
* 
* 
* 
* 

## Արտաքին հղումներ
* 
* 

 
Կատեգորիա:20-րդ դարի գրականություն
Կատեգորիա:20-րդ դարի ֆրանսիացի նկարիչներ
Կատեգորիա:Պեր Լաշեզ գերեզմանատանը թաղվածներ
Կատեգորիա:Ֆրանսիացի գրողներ
Կատեգորիա:Ֆրանսիացի մանկագիրներ
Կատեգորիա:Ֆրանսիացի գրաֆիկներ
Կատեգորիա:Ֆրանսիացի արվեստագետներ
Կատեգորիա:Տուբերկուլոզից մահացածներ
Կատեգորիա:Ֆրանսիացի սցենարիստներ